b'\n_START_ARTICLE_\nAleister Crowley\n_START_SECTION_\nNoorp\xc3\xb5lv\n_START_PARAGRAPH_\nEdward Alexander Crowley s\xc3\xbcndis 1875. aasta 12. oktoobri \xc3\xb6\xc3\xb6sel kella 11 ja 12 vahel Inglismaal Warwickshire\'is Leamington Spas._NEWLINE_Tema vanemad olid j\xc3\xb5ukas pruulikojaomanik ja ilmikpreester Edward Crowley ja tema abikaasa Emily Bertha Crowley (s\xc3\xbcndinud Bishop). Nad olid p\xc3\xbchendunud kristlased, kes kuulusid vabakiriklikku liikumisse Plymouth Brethren. Nad tahtsid ka pojas juurutada s\xc3\xbcgavat usku._NEWLINE_Poiss kasvas \xc3\xbcles oma vanemate rangete moraalinormide \xc3\xb5hkkonnas. Juba v\xc3\xa4ikese lapsena (umbes 1879) pidi ta k\xc3\xa4ima hommikustel piiblitundidel. Piiblit (King James Version) tuli j\xc3\xa4rgida s\xc3\xb5na-s\xc3\xb5nalt. Noorukina nentis ta, et teda erutasid veriste piinamiste kirjeldused ja kujutlus, et ta ise kannatab surmapiinade k\xc3\xa4es._NEWLINE_Isa suri 1887 suu\xc3\xb5\xc3\xb5nekartsinoomi (poiss oli 11-aastane). Poeg p\xc3\xa4ris 17 000 naela, mis oli suur varandus. Vanaisa, kes oli pruulikojaomanik, oli 19. sajandi keskpaigas avanud k\xc3\xb5rtside keti, kus peale \xc3\xb5lle pakuti ka singi- ja juustuleibu. Need t\xc3\xa4nap\xc3\xa4eva kiirtoidurestoranide sarnased asutused olid Londoni ametnike seas populaarsed ning ta teenis nendega terve varanduse. Et poiss oli oma isa ainuke j\xc3\xa4rglane, sai ta p\xc3\xa4randuse, mis v\xc3\xb5imaldas tal \xc3\xa4ra elada ilma leivateenimise ja rahamuredeta._NEWLINE_P\xc3\xa4rast isa surma p\xc3\xbchendus Crowley ema fanaatiliselt poja \xc3\xb5petamisele, kuid pojas tekitas kristlus vaid vastuhakku ja m\xc3\xa4ssumeelsust, sest talle tundus, et kristlus peab patuks k\xc3\xb5ige inimlikumaid omadusi \xc3\xbcldse. Seet\xc3\xb5ttu ristis ema noormehe h\xc3\xbc\xc3\xbcdnimega "Metsaline", mida Crowley sestpeale aastaid uhkusega kandis._NEWLINE_1888 andis ema tollal 13-aastase poisi kristlikku internaati. Seal p\xc3\xbc\xc3\xbcti teda v\xc3\xa4gisi (poolteiseaastase isolatsiooniga) "\xc3\xbcmber kasvatada", sest ta oli seksuaalsete kontaktidega teiste lastega internaadi reegleid rikkunud._NEWLINE_Aastal 1895 asus Crowley Cambridge\'i \xc3\xbclikooli Trinity College\'is humanitaarteadusi \xc3\xb5ppima. Sel ajal t\xc3\xa4rkas temas huvi m\xc3\xa4gironimise vastu. Muu hulgas ronis ta Alpides. Samasse aega j\xc3\xa4\xc3\xa4vad tema esimesed luulekatsetused._NEWLINE_Aastal 1896 leidis aset otsustav l\xc3\xa4bielamine, mis tegi ta teadlikuks oma "maagilisest v\xc3\xa4est". Samal aastal j\xc3\xa4ttis ta \xc3\xbclikooli pooleli ning hakkas end keldip\xc3\xa4raselt Aleisteriks kutsuma.\n_START_SECTION_\nFilosoofilised ja religioossed vaated\n_START_PARAGRAPH_\nVastukaaluks kristlusele l\xc3\xb5i Crowley iseenda filosoofiliste vaadete s\xc3\xbcsteemi, mis koosnes erinevate Idamaade usundite (sealhulgas budism, hinduism, tantra \xe2\x80\x93 t\xc3\xa4nap\xc3\xa4eva l\xc3\xa4\xc3\xa4ne seksuaalmaagia eelk\xc3\xa4ija, zoroastrism ja mitmed joogas\xc3\xbcsteemid), L\xc3\xa4\xc3\xa4ne okultismi, mida harrastas ja arendas ka Kuldse Koidiku Hermeetiline Ordu, segatuna Kuldse Koidut\xc3\xa4he Ordu (O.T.O. \xe2\x80\x93 Ordo Templi Orientis) kasutatud vabam\xc3\xbc\xc3\xbcrlaste rituaalidega. K\xc3\xb5ik see p\xc3\xb5hines n\xc3\xb6. "teaduslikul skeptitsismil"._NEWLINE_Ta keskendus m\xc3\xbcstiliste ja maagiliste n\xc3\xa4htuste uurimisele teaduslike meetodite abil. Ta leidis, et k\xc3\xb5ike m\xc3\xbcstilist ei peaks v\xc3\xb5tma t\xc3\xa4isv\xc3\xa4\xc3\xa4rtusliku ja t\xc3\xa4ieliku t\xc3\xb5ena, kuna alles teaduslik uuring pidi alla joonima selle t\xc3\xb5elise religioosse m\xc3\xb5tte. _NEWLINE_Tihti avaldas Crowley enda ajastu kohta \xc3\xa4\xc3\xa4rmuslikke ja liiga vabameelseid seksuaalseid vaateid, p\xc3\xb5imides neid enda luuletustesse ja traktaatidesse. Ta defineeris seksuaalmaagiat, kui seksuaalakti \xc3\xa4rakasutamist koondamaks enda tahet mitteseksuaalse maailma m\xc3\xb5jutamisele. Inspiratsiooni sai ta ameeriklasest autorilt Paschal Beverly Randolphilt, kes soovitas oma "Eulise raamatus" seksuaalmaagia praktiseerijatel \xc3\xa4ra kasutada orgasmihetke, et lausuda enda "palve" tulevaste s\xc3\xbcndmuste suunamise ja/v\xc3\xb5i m\xc3\xb5jutamise eesm\xc3\xa4rgil.\n_START_SECTION_\nThelema\n_START_PARAGRAPH_\nCrowley loodud religioosse v\xc3\xb5i m\xc3\xbcstilise s\xc3\xbcsteemi valda langeb ka enamik tema mitte-ilukirjanduslikke teoseid. S\xc3\xbcsteem p\xc3\xb5hineb filosoofilisel ja radikaalsel libertarismil, mis m\xc3\xb5neti sarnaneb Nietzsche maailmavaatega, ning m\xc3\xbcstilisel initsiatsioonis\xc3\xbcsteemil, mida rakendas Kuldne Koidik._NEWLINE_Teose p\xc3\xb5hiteese on \xc3\xbcldiselt kaks:_NEWLINE_"Thou what thou wilt shall be the whole of the Law" \xe2\x80\x93 "Ainus seadus on \xe2\x80\x93 tee mida soovid ja tegema pead". See lause pidi Crowley meelest inspireerima inimest otsima enda k\xc3\xb5rgemat teadvust, \xc3\xbcldist heaolu ja tasakaalu, mitte keskenduma hetkelisele ja v\xc3\xa4heldasele minale ning tema ihadele ja soovidele._NEWLINE_"Love is the law, love under will" \xe2\x80\x93 "Armastus on seadus, armastus tahte v\xc3\xa4e all"._NEWLINE_Crowley n\xc3\xa4gemus "armastusest" on sama keeruline, kui tema n\xc3\xa4gemus "tahtest". Juba "Kuldne Koidik" n\xc3\xa4gi maailma k\xc3\xa4imapaneva j\xc3\xb5una mehe ja naise vahelist seksuaalset pinget. Crowley ristis selle nimega sexual magick (seksuaalmaagia). Just see on tegelikult \xc3\xbcks l\xc3\xa4bivamaid teemasid Thelemas \xc3\xbcldse.'